<p>Στο Ντένβερ και τους Νάγκετς θα αγωνίζεται τη νέα σεζόν, όπως όλα δείχνουν, ο Κώστας Παπανικολάου. Όπως αναφέρει σε δημοσίευμά του το«yahoo sports», το Χιούστον θα αποκτήσει τον Τάι Λόσον, δίνοντας στους Νάγκετς τον Κώστα Παπανικολάου, τον Πάμπλο Πριτζιόνι, και τον Τζόι Ντόρσεϊ, </p>
<p>Προφανώς το Χιούστον παίρνει όμως κι ένα ρίσκο με τον Λόσον καθώς τους τελευταίους έξι μήνες έχει συλληφθεί δύο φορές οδηγώντας υπό την επήρεια αλκοόλ. Προς το παρόν ο 27χρονος Αμερικανός γκαρντ βρίσκεται σε πρόγραμμα αποτοξίνωσης. Να σημειωθεί ότι την περσινή σεζόν στο ΝΒΑ ο Λόσον είχε μέσο 15.2 πόντους.</p>
<p>Όσον αφορά τον δικό μας Κώστα Παπανικολάου, την προηγούμενη regular season σημείωσε κατά μέσο όρο 4.2 πόντους, 2.7 ριμπάουντ και 2 ασίστ σε συνολικά 43 παιχνίδια που αγωνίστηκε (18.5 λεπτά μ.ο.). Στο Ντένβερ ο 25χρονος φόργουορντ μπορεί να μην έχει θέση βασικού, όμως θα έχει την ευκαιρία να αγωνιστεί περισσότερο και ίσως καταφέρει να το εκμεταλλευτεί.</p>
<p>Οι Νάγκετς τερμάτισαν τη σεζόν 2014-15 στην 12η θέση της δυτικής περιφέρειας με ρεκόρ 30-52 και δεν κατάφεραν να μπουν στα πλέι οφ. Αντίθετα θυμίζουμε πως το Χιούστον έφτασε μέχρι τα τελικά της δυτικής περιφέρειας, χάνοντας εκεί όμως με 4-1 από τους μετέπειτα πρωταθλητές, Γκόλντεν Στέιτ Ουόριορς, με 4-1. </p>