<p>Το προβάδισμα για πρόκριση στα πλέι οφ του Champions League θέλει να αποκτήσει απόψε ο Παναθηναϊκός, ο οποίος υποδέχεται στην κατάμεστη Λεωφόρο τη Μπριζ, (21:00, OTE Sport 1). </p>
<p>Ιδανικό σενάριο για τον Γιάννη Αναστασίου και τους παίκτες του είναι να μην δεχτούν γκολ αλλά και να σκοράρουν τουλάχιστον ένα τέρμα που θα τους φέρει σε θέση ισχύος απέναντι σε μια εξαιρετική ομάδα η οποία, μολονότι δεν έχει κάνει καλό ξεκίνημα, τερμάτισε δεύτερη στο βελγικό πρωτάθλημα, κατέκτησε το κύπελλο και έφτασε μέχρι τους «8» του Γιουρόπα Λιγκ.</p>
<p>Ο Έλληνας τεχνικός αναμένεται να παρατάξει με 4-2-3-1 την ομάδα του. Την «πράσινη» εστία αναμένεται να υπερασπιστεί ο Στιλ, ο οποίος μπροστά του – από δεξιά προς αριστερά – θα έχει τους Βέμερ, Ταυλαρίδη, Σάντσεθ και Πράνιτς. </p>
<p>Ως αμυντικά χαφ θα αγωνιστούν ο Ζέκα μαζί με τον Κουτρουμπή, ενώ στα πλάγια θα βρίσκονται οι Καρέλης και Ατζαγκούν. Ο Νίνης θα έχει ελεύθερο ρόλο και ο Μπεργκ θα είναι στην κορυφή της επίθεσης. </p>
<p>Την αποστολή του «τριφυλλιού» συμπληρώνουν οι Στιλ, Αναγνωστόπουλος, Χουχούμης, Τριανταφυλλόπουλος, Μπούρμπος, Λαγός, Πέτριτς, Λουντ και Καλτσάς. Εκτός έμεινε οι ανέτοιμοι Νάνο και Κλωναρίδης, όπως και ο Εσιέν που κάνει αποθεραπεία και ο Τελάντερ. </p>
<p>Το γήπεδο της Λεωφόρου θα είναι κατάμεστο καθώς εξαντλήθηκαν σε χρόνο ρεκόρ τα 16.000 εισιτήρια που διατέθηκαν από την ΠΑΕ και οι οπαδοί των Πρασίνων αναμένεται να δημιουργήσουν μια καυτή ατμόσφαιρα.</p>
<p>Οι Βέλγοι αναμένεται να παραταχθούν με διάταξη 4-3-3 και τον Μπρουζές στο τέρμα, τετράδα στην άμυνα τους Ντε Φο, Μεσέλ, Ντένσβιλ και Ντε Μποκ, στα χαφ τους Βανακέν, Σιμόνς και Βόρμερ και στην επίθεση τους Βάσκεζ, Ντε Σουτέρ, Ντιαμπί.</p>