<p>Σημαντική εκτός έδρας νίκη επί του Πλατανιά με 3-2 σημείωσε ο Παναθηναϊκός, που βρίσκεται στη διεκδίκηση της δεύτερης θέσης του πρωταθλήματος στην κανονική περίοδο.</p>
<p>Για την ομάδα του Αντρέα Στραματσόνι ήταν το τρίτο συνεχές «διπλό» στο πρωτάθλημα, όμως η νίκη αποδείχθηκε Πύρρειος καθώς οι «πράσινοι» έχασαν με σοβαρό τραυματισμό στον ώμο τον Μπουμάλ, αλλά και τον Τελάντερ.</p>
<p>Σε ένα πολύ θεαματικό παιχνίδι με γρήγορο ρυθμό οι γηπεδούχοι είχαν δοκάρι σε εκτέλεση κόρνερ του Μενδρινού στο 11΄, για να προηγηθεί ο Παναθηναϊκός στις καθυστερήσεις του πρώτου ημιχρόνου οι φιλοξενούμενοι με τον Καλτσά, ο οποίος εκμεταλλεύτηκε μια αμυντική ολιγωρία των γηπεδούχων και πλάσαρε εύκολα τον Σωτηρίου.</p>
<p>Ο επιθετικός της αθηναϊκής ομάδας έμελλε να εξελιχθεί σε πρόσωπο του αγώνα. Με τον Τελάντερ να τραυματίζεται και να αποχωρεί στο 51΄, ο πρώην επιθετικός της Βέροιας διπλασίασε για την ομάδα του δύο λεπτά αργότερα, καθώς ύστερα από σέντρα του Μέστο και άστοχη έξοδο του Σωτηρίου έγραψε με κεφαλιά το 0-2.</p>
<p>Η έκβαση του αγώνα φάνηκε να οριστικοποιείται, αλλά δεν ήταν έτσι. Στο 62ο λεπτό ο Γουνδουλάκης τιμώρησε την αμυντική αδράνεια των φιλοξενούμενων μειώνοντας, με τον Κλωναρίδη πάντως να «απαντά» άμεσα σκοράροντας το 1-3 στο 69΄ ύστερα από ασίστ του Μπουμάλ.</p>
<p>Τέσσερα λεπτά αργότερα, όμως, σε εκτέλεση κόρνερ από αριστερά ο Ράμος αφύλαχτος και ανενόχλητος στην «καρδιά» της αντίπαλης άμυνας σχεδόν δεν χρειάστηκε να κάνει άλμα για να μειώσει εκ νέου, σε 2-3, αλλά ο χρόνος είχε τελειώσει για τους παίκτες του Γιώργου Παράσχου.</p>
<p>Στο 81΄ ο Μπουμάλ τραυματίστηκε σοβαρά, όταν στην προσπάθειά του να στοπάρει την μπάλα έπεσε μόνος και χτύπησε στον ώμο, για να κλείσει ο κύκλος των ευκαιριών με μια σπάνια ευκαιρία που είχε ο Λουντ στο 88΄, όταν βγήκε μόνος απέναντι στον Σωτηρίου αλλά πλάσαρε σαν «πρωτάρης».</p>