<div class="prologue">
<p>Η εφραση στο πρόσωπο του Ίγκορ Τούντορ, αμέσως μετά το γκολ του Γιώργου Τζαβέλλα στο 79΄, αποτύπωνε όλη την εικόνα του αγώνα με τον Πανιώνιο για τον ΠΑΟΚ. Ο Δικέφαλος λυτρώθηκε στην κυριολεξία από την κεφαλιά του διεθνή αμυντικού, μετά την υπέροχη λόμπα του Κωνσταντινίδη  και απέφυγε μία ακόμη γκέλα στην έδρα του, στην οποία, στο πλαίσιο του Πρωταθλήματος  είχε να κερδίσει από τις 25 Οκτωβρίου στο ντέρμπι με τον Παναθηναϊκό.</p>
<p>Το παιχνίδι ήταν περίεργο για τον ΠΑΟΚ, καθώς βρέθηκε να προηγείται νωρίς με γκολ του Μακ στο 11΄ μετά από ωραίο συνδυασμό Πέλκα-Ροντρίγκες και παράλληλη σέντρα του τελευταίου και η αλήθεια είναι ότι απειλήθηκε ελάχιστα από τους «κυανέρυθρους « στο πρώτο μέρος.</p>
</div>
<div class="body">
<p>Με το καλημέρα στο δεύτερο μέρος, όμως, δέχθηκε την ισοφάριση με την καταπληκτική εκτέλεση φάουλ του Οικονόμου και βρέθηκε να παίζει με την πλάτη στον τοίχο. Ο Τούντορ αντέδρασε κάνοντας μαζεμένες όλες τις αλλαγές του μέχρι το 61΄ (<em>χωρά συζήτηση αν έπρεπε να γίνει αυτό και αν τελικά οι παίκτες που αποχώρησαν και μπήκαν ήταν αυτοί που έπρεπε</em>), ο ΠΑΟΚ πίεσε και μετά από μία σπουδαία ευκαιρία του Κάτσε στο σουτ του οποίου απέκρουσε ο Διούδης  πέτυχε το γκολ της λύτρωσης με τον Τζαβέλλα που αναδείχθηκε και MVP.</p>
<p>Το ματς ολοκληρώθηκε με τους οπαδούς του ΠΑΟΚ στη Θύρα 4 να ζητούν διπλό μέσα στο Ντόρτμουντ και να επαναλαμβάνουν το σύνθημα «Πάρτε το πρέφα, εμείς θα πάρουμε το Κύπελλο ΟΥΕΦΑ».</p>
</div>