<p>Με τον Πέτρο Μάνταλο στην αποστολή, ταξιδεύει η ΑΕΚ στην Ξάνθη όπου το Σάββατο (21:30) θα αντιμετωπίσει την τοπική ομάδα για τη 2η αγωνιστική της Super League.</p>
<p>Δεν έχουν περάσει ούτε έξι μήνες από τον σοβαρό τραυματισμό του στο ματς κυπέλλου με τον Ολυμπιακό (11 Μαρτίου) και ο διεθνής μέσος επιστρέφει, όχι βέβαια για να παίξει, αλλά για να ενσωματωθεί στην ομάδα, να εκμεταλλευτεί τη διακοπή του πρωταθλήματος και να είναι απόλυτα έτοιμος στο επόμενο ματς με τον ΠΑΣ Γιάννινα στο ΟΑΚΑ (13/9).</p>
<p>Μετά το τέλος της σημερινής προπόνησης ο Τραϊανός Δέλλας ανακοίνωσε την αποστολή στην οποία μετέχουν για πρώτη φορά ο Ντίντακ Βίλα και ο νεαρός Ανδρεόπουλος που είχε χάσει σχεδόν όλη την προετοιμασία λόγω τραυματισμού. Εκτός έμεινε ο Αρθο λόγω ενοχλήσεων, μαζί με τους τραυματίες Τζεμπούρ, Κορδέρο, Μπακάκη.</p>
<p>Συνολικά ο «Κολοσσός» επέλεξε 21 ποδοσφαιριστές που είναι οι εξής: Ανέστης, Μπαρόχα, Κολοβέτσιος, Λαμπρόπουλος, Τζανετόπουλος, Σοϊλέδης, Βασιλαντωνόπουλος, Γκάλο, Ντίντακ, Ανάκογλου, Γροντής, Πλατέλλας, Μάνταλος, Ανδρεόπουλος, Γιόχανσον, Σιμόες, Βάργκας, Μπουονανότε, Μπαρμπόσα, Κρισάντους και Αραβίδης.</p>