Αντιδράσεις προκαλεί η απόφαση της FIFA να προβλέπεται ειδική εξέταση εξακρίβωσης φύλου για όλες τις αθλήτριες που θα συμμετάσχουν στο Παγκόσμιο Κύπελλο, που θα διεξαχθεί τον επόμενο μήνα στον Καναδά.

Η ενέργεια αυτή της Παγκόσμιας Ποδοσφαιρικής Ομοσπονδίας έχει ήδη… δημιουργήσει θύελλες, καθώς πολλοί είναι εκείνοι που υποστηρίζουν ότι δε γίνεται κάτι ανάλογο στην αντίστοιχη διοργάνωση των ανδρών για να διαπιστωθεί αν είναι όλοι άνδρες, και ως εκ τούτου δεν υπάρχει κανένας λόγος να πραγματοποιείται το συγκεκριμένο τεστ για τις γυναίκες.

Η εκπρόσωπος της εθνικής ομάδας της Γερμανίας, Ντόρις Φίτσεν, ήταν η πρώτη που αντέδρασε, λέγοντας ότι δεν υπάρχει λόγος να γίνουν τέτοιου είδους τεστ, που προσβάλλουν τις συμμετέχουσες.

Υπενθυμίζεται ότι η Τζενοβίβα Ανίβα είχε καταγγείλει ότι της ζήτησαν να γδυθεί για να αποδείξει ότι είναι γυναίκα στο Κύπελλο Εθνών Αφρικής, ενώ στο Παγκόσμιο Κύπελλο του 2011 είχαν υπάρξει καταγγελίες ότι στην εθνική ομάδα της Ισημερινής Γουϊνέας υπήρχαν τρεις άντρες.