<div>
<div></div>
<div></div>
<div></div>
<p>Στην τελική ευθεία βρίσκεται η υπόθεση του Ερνάντο, ο οποίος ετοιμάζεται να αγωνιστεί στο ελληνικό πρωτάθλημα για λογαριασμό του Ολυμπιακού.</p>
<div></div>
<p>Από χθες είναι γνωστό ότι η διαφορά που υπήρχε ανάμεσα στους Πειραιώτες και την Πόρτο για τη ρήτρα αποδέσμευσης φαίνεται πως δεν υφίσταται, με τους δύο συλλόγους να τα βρίσκουν σε ένα ποσό κοντά στα 5 με 5,5 εκατ. ευρώ το επόμενο καλοκαίρι.</p>
<p>Ο 23χρονος εξτρέμ αποτελεί προσωπική επιλογή του Μάρκο Σίλβα, ο οποίος τον περιμένει για να καλυφθεί το κενό που υπάρχει στο δεξί άκρο της επίθεσης.</p>
<p><u><strong>Το θέμα του κεντρικού αμυντικού</strong></u></p>
<p>Πέντε με έξι περιπτώσεις στόπερ φέρεται να εξετάζει ο Ολυμπιακός, ύστερα από την απόφαση του Κάρλος Σαμπράνο να παραμείνει στην Άιντραχτ Φρανκφούρτης (χωρίς να ανανεώσει το συμβόλαιό του που λήγει το 2016). Στο προσκήνιο βρίσκονται ο Κολομβιανός Μπαλάντα της Ρίβερ Πλέιτ, ο Φαμπρίτσιο Κολοτσίνι που έμεινε ελεύθερος από τη Νιούκαστλ, ο Νέτο της Ζενίτ, ο Ντόουγκλας της Ντιναμό Μόσχας, ο Λισάντρο Λόπες της Μπενφίκα και ο Ράφαελ Τολόι της Σάο Πάολο.</p>
<p><u><strong>Κίνηση για χαφ, φήμες για Καμπιάσο</strong></u></p>
<p>Υπαρκτό παραμένει το ενδεχόμενο να αποχωρήσει από τους νταμπλούχους Ελλάδας ο Παϊτίμ Κασάμι, ο οποίος ακούγεται για τη Φιορεντίνα και φημολογείται ότι υπάρχει ενδιαφέρον από αραβικές ομάδες.</p>
<p>Εφόσον ο Ελβετός χαφ αποχωρήσει το προσεχές διάστημα οι ιθύνοντες του συλλόγου θα κινηθούν για την αντικατάστασή του, με τη Real News να υποστηρίζει πως οι «ερυθρόλευκοι» έχουν κάνει ήδη κρούση στον Εστεμπάν Καμπιάσο, ο οποίος έμεινε ελεύθερος από τη Λέστερ παρά το γεγονός ότι αναδείχθηκε πολυτιμότερός της πέρυσι στην Premier League.</p>
<p>Από την πλευρά της, η SportDay αναφέρει πως για το παραπάνω ενδεχόμενο εξετάζεται ο Εβάντρο της Πόρτο, αλλά δεν είναι και ο μοναδικός που παρακολουθούν οι άνθρωποι της ΠΑΕ.</p>
<p>Πηγή: sport-fm.gr</p>
<div></div>
<div></div>
<div></div>
</div>