<p><ins></ins></p>
<p><strong>Γνωστές είναι πλέον οι 11 από τις 18 ομάδες που θα λάβουν μέρος στα τρία Προολυμπιακά Τουρνουά το επόμενο καλοκαίρι.</strong></p>
<p>Από τη ζώνη της Ευρώπης, δεδομένη συμμετοχή έχουν οι Γαλλία, Ελλάδα, Ιταλία, Τσεχία και ο ηττημένος του αποψινού ημιτελικού του Ευρωμπάσκετ ανάμεσα σε Σερβία και Λιθουανία. Από την Αμερική θα λάβουν μέρος Καναδάς, Μεξικό και Πουέρτο Ρίκο, από την Αφρική Αγκόλα, Τυνησία και Σενεγάλη και από την Ωκεανία η Νέα Ζηλανδία. Εκκρεμούν ακόμη οι τρεις ομάδες από την Ασία (θα προκύψουν μετά τους Ασιατικούς Αγώνες), αλλά και οι τρεις διοργανώτριες χώρες των Προολυμπιακών.</p>
<p>Εφόσον το Προολυμπιακό διεξαχθεί σε χώρες οι οικοδέσποινες των οποίων έχουν ήδη εξασφαλίσει αλλιώς τη συμμετοχή τους (μέσω των διοργανώσεων των ηπείρων τους), τη θέση τους θα πάρει η αμέσως προηγούμενη της κατάταξης από την ήπειρό τους (π.χ. από την Ευρώπη ο όγδοος του Ευρωμπάσκετ).</p>
<p>Σημειώνεται εξασφαλισμένη πρόκριση έχουν οι ΗΠΑ (ως παγκόσμια πρωταθλήτρια) και η Βραζιλία (ως διοργανώτρια), ενώ πέραν των τριών θέσεων που θα προκύψουν από τα προολυμπιακά τουρνουά, απευθείας στους Ολυμπιακούς Αγώνες προκρίνονται οι δύο πρώτοι του Ευρωμπάσκετ (Ισπανία και ο νικητής του Σερβία-Λιθουανία), ο νικητής Αφρομπάσκετ (Νιγηρία), ο πρώτος και ο δεύτερος των Παναμερικανικών Αγώνων (Βενεζουέλα και Αργεντινή), ο πρωταθλητής Ασίας και ο πρωταθλητής Ωκεανίας (Αυστραλία).</p>
<p>Τα τρία Προολυμπιακά Τουρνουά αναμένεται να διεξαχθούν ταυτόχρονα, 5-10 Ιουλίου.</p>
<p>Οι 18 ομάδες, που θα πάρουν μέρος στο Προολυμπιακό, αρχικά θα χωριστούν σε τρία τουρνά των έξι ομάδων. Στη συνέχεια, το κάθε τουρνουά θα χωριστεί σε δύο μίνι-γκρουπ, των τριών ομάδων. Από εκεί, οι δύο καλύτερες ομάδες κάθε γκρουπ θα παίξουν με τις κορυφαίες δύο του άλλου γκρουπ, που ανήκει στο ίδιο τουρνουά. Έτσι, κάθε τουρνουά θα έχει τους δικούς του ημιτελικούς και τον δικό του τελικό.</p>
<p>Με τον τρόπο αυτό θα προκύψουν τρεις «πρωταθλητές», ένας από κάθε τουρνουά, οι οποίοι και θα πάρουν τα εισιτήρια για τους Ολυμπιακούς Αγώνες του Ρίο το καλοκαίρι του 2016.</p>
<div></div>
<p>defencenet.gr</p>