<p>Παίκτης της ΑΕΚ και τυπικά είναι ο Ντίντακ Βιλά, ο οποίος υπέγραψε τριετές συμβόλαιο συνεργασίας με την αθηναϊκή ΠΑΕ.</p>
<p>Ο Ντίντακ Βιλά Ροσεγιό, όπως είναι το πλήρες όνομά του γεννήθηκε στις 9 Ιουνίου 1989. Αγωνίζεται ως αριστερός οπισθοφύλακας και ξεκίνησε την καριέρα του από την Εσπανιόλ. Το 2011 αποκτήθηκε από τη Μίλαν, η οποία τον παραχώρησε δανεικό κατά σειρά στις Εσπανιόλ (2011-12) Μπέτις (2013-14) και Εϊμπάρ (2014-15), με τις οποίες έκανε «γεμάτες» σεζόν στην Πριμέρα Ντιβιζιόν.</p>
<p>Ο Καταλανός ποδοσφαιριστής έχει αγωνιστεί με τις εθνικές ομάδες της Ισπανίας κάτω των 19, 20, 21 και 23 ετών.</p>
<p>Στις δηλώσεις που έκανε στην ιστοσελίδα της ΠΑΕ ο Βιλά επεσήμανε: «Είμαι πολύ χαρούμενος, διότι υπέγραψα συμβόλαιο σε μία μεγάλη ομάδα που επιδιώκει να κατακτά τίτλους και αυτό για εμένα είναι εξαιρετικά σημαντικό. Για την καριέρα μου θεωρώ ότι είναι ένα πολύ μεγάλο βήμα το ότι ανήκω πλέον σε μία ομάδα που θέλει να κερδίζει σε κάθε της παιχνίδι. Είμαι έτοιμος να την βοηθήσω άμεσα και πιστεύω ότι και εγώ μπορώ να πάρω πάρα πολλά από τη συνεργασία μου με την ΑΕΚ αλλά και η ΑΕΚ θα κερδίσει πολλά από εμένα».</p>