<p>Την άποψη ότι οι ποδοσφαιριστές του Ολυμπιακού παρασύρθηκαν από την γενικότερη ατμόσφαιρα του Καραϊσκάκη εξέφρασε ο Αντώνης Νικοπολίδης, μιλώντας στον ΣΠΟΡ FM 94,6.</p>
<p><u><strong>Αναλυτικά όσα δήλωσε ο προπονητής της Εθνικής Ελπίδων </strong></u></p>
<p><strong>Για το αν έχει ευθύνη ο Ρομπέρτο στην κεφαλιά του Ζιρού κατάφερε να σκοράρει</strong>: «Δεν πρέπει να σταθούμε σε αυτό το γεγονός. Πρέπει να σταθούμε στο γεγονός ότι αποκλείστηκε η ομάδα. Αν φταίει ή δεν φταίει ο Ρομπέρτο έχει μικρότερη σημασία. Είναι άδικο να κρίνουμε τον Ρομπέρτο που έχει δώσει νίκες και βαθμούς στον Ολυμπιακό όλα αυτά τα χρόνια».</p>
<p><strong>Για τη χθεσινοβραδινή ήττα του Ολυμπιακού</strong>: «Ήταν μία παγίδα του μυαλού, αφού ήξεραν ότι έχουν πολλά αποτελέσματα που δεν είναι εύκολο να το διαχειριστείς. Μπαίνεις σε ένα παιχνίδι να κερδίσεις και να μην χάσεις. Οι παίκτες του Ολυμπιακού παρασύρθηκαν από την εξέδρα, τη δυναμική και μπήκαν επί 25 λεπτά με απίστευτο πρέσινγκ. Κατανάλωσαν πολλές δυνάμεις. Υπήρχαν λάθος πάσες, που αυτές γίνονται όταν υπάρχει μεγάλη ένταση και κούραση. Εκεί υπάρχει ένα point που ο Ολυμπιακός έχασε από τη συγκέντρωσή του, αφού η Άρσεναλ έβρισκε περισσότερους κενούς χώρους και μπόρεσε να σκοράρει. Ήταν πολύ διαβασμένη και δεν άφησε κενούς χώρους στον Ολυμπιακό. Ο Ολυμπιακός είχε κάποιες προϋποθέσεις για ευκαιρίες για να μπορέσει να σκοράρει, όπως εκείνη του Ιντέγε, όμως σε κάθε περίπτωση το παιχνίδι το έλεγχε η Άρσεναλ».</p>
<p><strong>Για το αν το κατάμεστο Καραϊσκάκη επηρέασε τους παίκτες του Σίλβα</strong>: «Το Καραϊσκάκη αν δεν έχεις την εμπειρία και την αυτοσυγκράτηση σου δίνει επιπλέον ώθηση και αυτό μερικές φορές μπορεί να μην είναι καλό. Αυτό που έκανε ο Ολυμπιακός επί 25 λεπτά ήταν δύσκολο να διαρκέσει σε όλο το ματς, έπρεπε να κρατήσει το ρυθμό του και να μην παίζει στους ρυθμούς που μπορεί να αντέξει η Άρσεναλ».</p>
<p><strong>Για την απουσία του Καμπιάσο</strong>: «Η ενδεκάδα του Ολυμπιακού είναι αυτή. Ό,τι καλύτερο είχε ο προπονητής, το έβαλε. Και στο θέμα της ενδεκάδας και στο τακτικό κομμάτι λειτούργησε. Όμως παρασύρθηκε ο Ολυμπιακός. Έπρεπε οι ποδοσφαιριστές να το διαχειριστούν καλύτερα, εκεί είναι η προσωπικότητα ενός παίκτης και να διαβάσει σωστά το ματς. Ο Καμπιάσο είναι ένας παίκτης που μπορεί να διαβάσει τη φάση και την κατάσταση που μπορεί να διαμορφωθεί μέσα στο γήπεδο. Αυτά είναι θέματα εμπειρίας, που έχει ο Καμπιάσο, αλλά ο Ολυμπιακός έχει μία νέα ομάδα που έχει ορμή και πρέπει να την κρατήσει για να πάει στο επόμενο επίπεδο».</p>
<p><strong>Για το τι μπορεί να κάνει στο Europa League</strong>: «Όλοι όσοι ασχολούμαστε με το ποδόσφαιρο το έχουμε πολύ ψηλά. Βασικά είναι η κλήρωση. Ο Ολυμπιακός μπορεί να προκριθεί αν αποφύγει τα μεγαθήρια του Champions League και αποφύγει και κάποιες καλές ομάδες. Θα πρέπει να δούμε το πρώτο παιχνίδι και μακάρι να είναι ευνοϊκή η κλήρωση για εκείνον και για το ελληνικό ποδόσφαιρο, αφού προσπαθεί μέσω του Ολυμπιακού να ανέβει. Μακάρι σήμερα ο ΠΑΟΚ και ο Αστέρας να πάρουν βαθμούς σήμερα για τη χώρα μας. Υπάρχουν πολλές και καλές ομάδες που έχουν ως στόχο να διακριθούν στο Europa League».</p>