<p>Η Ζυρίχη είναι πάλι σήμερα, Δευτέρα, η παγκόσμια πρωτεύουσα του ποδοσφαίρου. Λίγο πριν τις 21:00, αν επιβεβαιωθούν όλες οι προβλέψεις, o Λιονέλ Μέσι θα γράψει ιστορία παραλαμβάνοντας την πέμπτη «Χρυσή Μπάλα» του, ετήσιο βραβείο για τον κορυφαίο παίκτη της χρονιάς στον κόσμο, επιβεβαιώνοντας και με αυτό τον τρόπο, πως είναι καλύτερος ποδοσφαιριστής στην ιστορία.</p>
<p>Ο Αργεντινός επιστρέφει στην κορυφή μετά από δύο χρόνια κυριαρχίας του Κριστιάνο Ρονάλντο, που μαζί με τον Βραζιλιάνο Νεϊμάρ είναι οι άλλοι δύο διεκδικητές του τροπάιου.</p>
<p>Ο Μέσι νίκησε με την Μπαρτσελόνα πέντε από τα έξι τρόπαια που διεκδίκησε μέσα στο 2015, χάνοντας μόνο το ισπανικό Σούπερ Κύπελλο από την Αθλέτικ Μπιλμπάο, ενώ έφτασε με την Αργεντινή στον τελικό του Copa America, αλλά έχασε από την Χιλή, όπως είχε συμβεί και το καλοκαίρι του 2014, όταν πήγε στον τελικό του Μουντιάλ της Βραζιλίας, που όμως κατέληξε στην αγκαλιά της Γερμανίας.</p>
<p>Ο Λουίς Ενρίκε, φαβορί για τον τίτλο του κορυφαίου προπονητή, δεν θα παραστεί στο γκαλά της Ζυρίχης, όπως άλλωστε και ο συνυποψήφιός του Πεπ Γκουαρντιόλα, που βρίσκεται με την Μπάγερν στην Ντόχα, αφήνοντας μόνο παρόντα υποψήφιο τον Αργεντινό Χόρχε Σαμπάολι, που κατέκτησε το Copa America με τη Χιλή.</p>